Losprys van R6 miljoen vir baba Eden geëisEden Laird (Foto: Pink Ladies) Die polisie het Saterdag bevestig ŉ losprys van R6 miljoen is vir die dertien maande oue Eden Laird van Brackendowns geëis, voor hy met sy ouers herenig is. Maroela Media het vroeër berig Eden is net ná middernag gevind en vyf verdagtes, insluitend ŉ huishulp, is in hegtenis geneem. Die kontant wat as losprys betaal is, is ook teruggekry. Kol. Lungelo Dlamini, woordvoerder van die polisie, het gesê ŉ taakspan van die Suid-Afrikaanse Polisiediens in Gauteng het tot die inhegtenisneming van die vyf verdagtes gelei. Eden is Woensdag as vermis aangemeld nadat sy huishulp met hom gaan stap het, maar nooit teruggekeer het nie. “Die polisie het dadelik begin ondersoek instel en verskeie telefoonoproepe, waar die verdagtes R6 miljoen as losprys van die ouers geëis het, gemonitor,” het Dlamini bevestig. “Met behulp van inligting van die gyselaar-onderhandelaar is twee verdagtes by die punt in Ekurhuleni-Wes, waar die losprys afgelewer moes word, aangekeer. Verdere ondersoeke het die polisie na Windmill Park gelei waar die huishulp en ŉ vermeende samesweerder in hegtenis geneem is. Die vyfde verdagte is in Katlehong aangekeer waar die polisie ook beslag gelê het op ŉ voertuig wat vermoedelik tydens die misdaad gebruik is.” Eden is met sy ouers herenig en is ongedeerd. Lt.genl. Deliwe de Lange, provinsiale polisiekommissaris, het opdrag gegee dat die polisie se eenheid teen gesinsgeweld, kindermishandeling en seksuele misdrywe verder moet ondersoek instel om ŉ suksesvolle vervolging in die hof te verseker. Van die vyf verdagtes is vier van Zimbabwe afkomstig en die vyfde verdagte is ŉ Suid-Afrikaner. “Dis belangrik om die nasionaliteit van die verdagtes in dié geval bekend te maak, om lede van die publiek te waarsku teen die roekelose aanstelling van persone sonder om behoorlik hul agtergrond na te gaan,” het De Lange bygevoeg. Hy het die span geloof wie se doelgerigtheid en toewyding daartoe gelei het dat die vermiste baba met sy ouers herenig is.